**D ô v o d o v á s p r á v a**

1. **Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 68/1997 Z. z. o Matici slovenskej (ďalej len „návrh zákona“) predkladá do legislatívneho procesu poslanec Národnej rady Slovenskej republiky.

**Cieľom novely zákona je zvýšenie podpory vydávania pôvodnej slovenskej tvorby a vzťah k slovenskej kultúre a dejinám.**

Matica slovenská plní svoje poslanie budovať a upevňovať v Slovákoch národné povedomie a hlboký, pevný vzťah k nášmu štátu. Je potrebné, aby Matica slovenská budovala v mladých ľuďoch vzťah k slovenskej kultúre a dejinám. Je preto potrebné zabezpečiť, aby na jej činnosť, najmä na niektoré oblasti, boli špeciálne vyčlenené finančné prostriedky. Na prehlbovanie a vytváranie si vzťahu k slovenskej kultúre a dejinám je potrebná ich znalosť. Preto je nevyhnutné, aby boli pravidelne vydávaná pôvodná slovenská tvorba. Nakoľko dotácia na činnosť vo výške 1 500 000,00 EUR v zmysle predmetného zákona pokrýva prioritne režijné náklady, je potrebné samostatne vyčleniť finančné prostriedky na podporu vydávania pôvodnej slovenskej tvorby.

Predkladaný návrh zákona nemá žiadne vplyvy na rozpočet verejnej správy, vplyvy na podnikateľské prostredie, nemá vplyv na manželstvo, rodičovstvo a rodinu, sociálne vplyvy, vplyvy na životné prostredie a ani vplyvy na informatizáciu spoločnosti a služby verejnej správy pre občana.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

1. **Osobitná časť**

**Čl. I**

Určuje sa finančný mechanizmus trvalého zabezpečenia financovania vydávania pôvodnej slovenskej tvorby prostredníctvom Matice slovenskej. Stanovením pevnej sumy 200 000 € sa zabezpečí trvalé financovanie tak, aby bol plne využitý potenciál Matice slovenskej za účelom rozvíjania vlastenectva medzi slovenskými občanmi. Účelovú dotáciu na vykonávanie činnosti Matice slovenskej v zmysle § 2 ods. 1 písm. m) zákona o Matici slovenskej poskytne Ministerstvo kultúry SR zo svojej rozpočtovej kapitoly v rámci schváleného limitu výdavkov na príslušný rozpočtový rok. Výška každoročného finančného príspevku v sume 200 000,00EUR sa určuje na príslušný rozpočtový rok.

**Čl. II.**

Navrhuje sa nadobudnutie účinnosti tohto zákona pätnástym dňom po jeho vyhlásení v zbierke zákonov.